'अफवाहको मतलब छैन’
बार्सिलोनाका मिडफिल्डर इभान राकिटिचले नोउ क्याम्पमा आफ्नो काउन्टडाउन सुरु भइसकेको स्विकारेका छन् । तर अहिले उनी स्पेनिस च्याम्पियन टोलीसँगै नयाँ सिजनको तयारीमा ध्यान दिइरहेका छन् ।
टोकियो — बार्सिलोनाका मिडफिल्डर इभान राकिटिचले नोउ क्याम्पमा आफ्नो काउन्टडाउन सुरु भइसकेको स्विकारेका छन् । तर अहिले उनी स्पेनिस च्याम्पियन टोलीसँगै नयाँ सिजनको तयारीमा ध्यान दिइरहेका छन् ।डच टिम अयाक्सबाट फ्रेन्की डी जोङको आगमन र ३१ वर्षीय मिडफिल्डर सर्जियो बुस्केटको सम्झौता गत सिजन ५ वर्षका लागि थपिएपछि बार्सिलोनाको मिडफिल्डमा विकल्पहरू पर्याप्त थिए । त्यसैले यी क्रोएसियालीले यो समरमा बार्सिलोनाबाट बिदा लिनसक्ने अनुमान गरिएको थियो । प्रि–सिजन टुरअन्तर्गत जापानमा चेल्सीविरुद्धको खेलअघि पत्रकार सम्मेलनमा राकिटिचले आफ्नो भविष्यबारे थुप्रै अफवाह फैलाइएको दाबी गरे । तर ती भ्रामक प्रचारसँग उनी परिचित भइसकेका छन् ।पत्रकार सम्मेलनमा आसन्न कदमबारे सोधिएको प्रश्नमा राकिटिचले भने, ‘यस्ता हल्लाले मलाई निराश पार्दैन । फुटबलमा यस्ता हल्ला सामान्य हुन् भन्ने कुरा तपाईहरूले पनि बुझ्नुपर्‍यो । केही हदसम्म यो मेरा लागि गर्वको कुरा पनि हो । यदि अन्य टिमले मेराबारे सोचिरहेको छ भने मैले यहाँ वास्तवमै उत्कृष्ट प्रदर्शन गरिरहेको छु ।’राकिटिचका अनुसार उनी बार्सिलोनामै फुटबलबाट असन्तुष्टि लिने प्रयास गरिरहेका छन् । अघिल्लो सिजनको अव्यवस्थित प्रदर्शन बिर्सेर बार्सिलोना उत्कृष्ट सिजन सुरु गर्ने लक्ष्यअनुसार तयारीमा छ । ३१ वर्षीय मिडफिल्डर राकिटिचले भने, ‘मेराबारे बोल्नुभन्दा क्लबले अन्य मुद्दालाई अहिले ध्यान दिइरहेको छ ।’यसै महिना ला लिगा प्रतिद्वन्द्वी एट्लेटिको म्याड्रिडबाट अनुबन्ध गरिएका एन्टोनियो ग्रिजमनको आगमनसँगै प्रशिक्षक अर्नेस्टो भाल्भर्डेको अग्रपंक्ति सानदार बनेको छ । लियोनल मेसी, लुइस स्वारेज, फिलिप कोउटिन्हो र ओस्मान डेम्बेलेको समूहमा ग्रिजमन सामेल छन् ।विश्व विजेता फ्रान्सेली टोलीका सदस्य ग्रिजमनले सम्भवतः मंगलबार बार्सिलोनाको जर्सीमा पहिलो खेल खेल्नेछन् । उनले बार्सिलोना र एट्लेटिकोको खेलशैलीमा धेरै अन्तर रहेकाले नयाँ शैलीमा समायोजित हुने प्रयास गर्ने बताएका छन् ।‘आक्रमणको तरिका विल्कुल फरक छ,’ ग्रिजमनले भने, ‘एट्लेटिकोले निकै तीव्र गतिको आक्रमणलाई विश्वास गर्छ भने यहाँ निकै धैर्य हुनुपर्छ । म त्यसैगरी अनुकूलित हुनेछु, जस्तो एट्लेटिकोमा गरेको थिएँ ।’